Is í an fhadhb is mó a dtugtar aghaidh uirthi ná an gá atá le hinbhuanaitheacht a threisiú i gcórais rialachais chorparáidigh agus i gcórais bhainistíochta, lena mbaineann dhá ghné: 1) nach ndéantar leasanna na bpáirtithe leasmhara ná rioscaí (inbhuanaitheachta) don chuideachta a bhaineann le páirtithe leasmhara a chur san áireamh go leordhóthanach i gcórais agus i gcinntí bainistíochta riosca corparáideacha; 2) nach maolaíonn cuideachtaí go leordhóthanach na drochthionchair atá acu ar chearta an duine agus ar an gcomhshaol, nach bhfuil rialachas, córais bhainistíochta ná bearta leordhóthanacha acu chun a dtionchar díobhálach a mhaolú. Is iad clistí margaidh na príomhchúiseanna leis sin, amhail fócas gearrthéarmach cuideachtaí agus stiúrthóirí, agus clistí rialála de bharr rialacha neamhshoiléire agus rialacha éagsúla náisiúnta (lena n‑áirítear rialacha atá ag teacht chun cinn) agus creataí neamhéifeachtacha deonacha. Tá gné AE ag baint leis an bhfadhb ós rud é go bhfeidhmíonn cuideachtaí agus infheisteoirí thar theorainneacha, go bhfuil slabhraí soláthair trasnáisiúnta agus gur clistí sistéamacha iad na cistí margaidh a sainaithníodh. Meastar go dtiocfaidh méadú ar an bhfadhb le himeacht ama: meastar go dtiocfaidh feabhas ar shainaithint na rioscaí agus na feasachta, ach meastar nach mbeidh an t‑athrú tapa, cothrom, sistéamach nó leathan go leor.

Is é an cuspóir ginearálta leas níos fearr a bhaint as acmhainneacht an mhargaidh aonair rannchuidiú leis an aistriú i dtreo geilleagar inbhuanaithe, agus cruthú luacha inbhuanaithe a chothú agus feidhmíocht fhadtéarmach agus athléimneacht chuideachtaí an Aontais a fheabhsú. I measc na gcuspóirí sonracha tá an méid seo a leanas: soiléiriú a dhéanamh ar an méid a bhfuiltear ag súil leis ó stiúrthóirí chun go gcomhlíonfaidh siad a ndualgas maidir le gníomhú ar mhaithe le leas na cuideachta; comhtháthú rioscaí agus tionchar inbhuanaitheachta sa bhainistíocht chorparáideach riosca a chothú; cuntasacht a mhéadú maidir le drochthionchar a shainaithint, a chosc agus a mhaolú, lena n‑áirítear i slabhraí luacha; rochtain ar réiteach a fheabhsú; cleachtais rialachais chorparáidigh a fheabhsú chun inbhuanaitheacht a chomhtháthú níos fearr i gcinnteoireacht stiúrthóirí agus cuideachtaí.

Ní fhéadfadh gníomhaíocht aonair roinnt Ballstát na cuspóirí a bhaint amach go sásúil, i ngeall ar ghné AE/dhomhanda na faidhbe. Is fearr an seans a bhíonn ag rialacha an Aontais an brú gearrthéarmach atá ar chuideachtaí a mhaolú. Chuirfeadh rialacha nua an Aontais le creat rialachais chorparáidigh an Aontais atá ann cheana. Le hidirghabháil an Aontais, is féidir guth láidir an Aontais a áirithiú ar fud an domhain.

Rinneadh roghanna a mheas go príomha le haghaidh dualgas díchill chuí chorparáideach agus le haghaidh dhualgais na stiúrthóirí. Cuireadh roghanna neamhrialála i leataobh toisc gur léiríodh nach raibh siad éifeachtach ná éifeachtúil. Maidir le dícheall cuí, cuireadh roghanna rialála áirithe (e.g. dleacht nó dliteanas a bheadh teoranta don chéad sraith sa slabhra luacha) i leataobh freisin de bharr neamhéifeachtúlachta. Tá éagsúlacht sna roghanna a coinníodh ó thaobh cur chuige foriomlán de (earnálach – cothrománach) agus ó thaobh raon feidhme pearsanta de. Moltar pacáiste roghanna tosaíochta, ar roghanna iad a chomhlánaíonn a chéile. Maidir le dícheall cuí corparáideach, thabharfaí isteach dleacht díchill chuí chothrománach do chuideachtaí móra faoi dhliteanas teoranta (LLC) (a shainmhínítear le dhá shraith mhalartacha fhéideartha de líon na bhfostaithe agus de chritéir láimhdeachais) mar aon le córas simplithe a bheadh dírithe ar na saincheisteanna is suntasaí le haghaidh LLCanna meánmhéide agus meánchaipitlithe in earnálacha inar mó an seans go dtarlódh drochthionchair ar an gcomhshaol agus ar chearta an duine (earnálacha ardtionchair). Thacódh rialacha an Aontais maidir le dliteanas sibhialta comhchuibhithe agus forfheidhmiú riaracháin leis sin. Áireofar cuideachtaí tríú tír a ghineann láimhdeachas suntasach san Aontais. Maidir le dualgais stiúrthóirí, shoiléireodh an rogha thosaíochta, ar bhealach comhchuibhithe, dualgas na stiúrthóirí ginearálta gníomhú ar mhaithe le leas na cuideachta i gcás gach LLC (rialaithe i ndlíthe náisiúnta na gcuideachtaí). Bheadh roinnt dualgas stiúrthóirí sonracha (e.g. dualgais a bhaineann le bainistiú riosca, nó rannpháirtíocht na bpáirtithe leasmhara) le haghaidh cuideachtaí móra mar bhonn taca leis sin agus dhéanfaí iad a tabhairt isteach de réir a chéile i gcás LLCanna meánmhéide ardtionchair agus FBManna liostaithe. Dualgais stiúrthóirí lena gcuirtear chun feidhme an oibleagáid maidir le dícheall cuí corparáideach, beidh feidhm acu maidir leis na cuideachtaí céanna agus an oibleagáid sin. Dualgais shonracha bhreise stiúrthóirí a bhaineann le straitéis a leagan síos le spriocanna eolaíochtbhunaithe, bheadh feidhm acu sin maidir le cuideachtaí móra a bhfuil níos mó ná 1000 fostaí acu. Le clásal ginearálta gur cheart go n‑éascódh luach saothair comhlíonadh na rialacha nua, nó ar a laghad nach gcuirfeadh sé bac orthu, dhéanfaí é sin a chomhlánú.